Ingyenes lett a tömegközlekedés csúcsidőben Szkopjéban
Az alapvető szabályok nem változnak, de a településvezetők nagyobb szigort rendelhetnek el a hétvégére.
Rendkívüli intézkedésekkel, egyebek mellett rövidített munkaidővel, ingyenes tömegközlekedéssel és az építkezési munkálatok leállításával igyekszik Észak-Macedónia javítani a rossz légszennyezettségi adatokon – közölte a Vesti.mk szkopjei hírportál kedden.

Az észak-macedón kormány azt kérte, hogy a fővárosban a várandós, idősebb vagy légúti betegségekre hajlamosakat mentsék fel a munkavégzés alól, míg a szabadban dolgozóknak a munkaideje 11-től 17 óráig tartson mindaddig, amíg ilyen rosszak a légszennyezettségi mutatók. A reggeli és az esti órákban ingyenes a tömegközlekedés Szkopjéban, míg a parkolás árát a duplájára növelték, a tehergépjárműveket pedig kitiltották a belvárosból. Az ország vezetése a szabadtéri sport- és kulturális programok elhalasztását is kérte a szervezőktől. A kormány ígéretet tett arra, hogy a hivatali járművek használatát a felére csökkenti.

Az egészségügyi minisztérium jelentése szerint az utóbbi két napban a káros anyagok koncentrációja a levegőben a megengedettnek több mint tízszerese volt.

Észak-Macedónia évek óta Európa egyik legszennyezettebb országának számít, ez különösen a téli időszakban mutatkozik meg, amikor a széntüzelésű kályhák használata, a régi gépjárművek kipufogói és a szemétégetés miatt gyakran alakul ki füstköd. A becslések szerint évente mintegy háromezer ember hal bele a légszennyezettség következményeibe.

Kiemelt kép: Szkopje szmogban. Fotó: archív/Europress/Robert ATANASOVSKI/AFP
Nagyvilág